ད་ལོའི་ཟླ༨པར།གངས་ཅན་སྡོད་ཁང་འཛུགས་སྐྲུན་རྒྱུ་ཆས་ཚོང་རའི་ཕྱི་སྒྲོམ་འཛུགས་སྐྲུན་ལེགས་འགྲུབ་བྱུང་བའི་མཛད་སྒོ་མཚོ་སྔོན་ཞིང་ཆེན་མཚོ་ལྷོ་ཁུལ་གུང་ཧོ་རྫོང་ཆབ་ཆ་གྲོང་རྡལ་ནས་སྤེལ།དེ་ནི་མཚོ་ལྷོ་ཁུལ་གྱི་སྡོད་ཁང་འཛུགས་སྐྲུན་རྒྱུ་ཆས་ཚོང་ར་ཐོག་མ་ཡིན་ལ།ས་གནས་དེར་སྡོད་ཁང་འཛུགས་སྐྲུན་རྒྱུ་ཆས་ཚོང་ར་མེད་པའི་ལོ་རྒྱུས་མཇུག་རྫོགས་ཏེ།ས་གནས་དེ་གའི་དཔལ་འབྱོར་འཕེལ་རྒྱས་དང་མི་སེར་གྱི་འཚོ་བར་སྟབས་བདེ་དང་།ལས་ཞུགས་ཁ་སྣོན།ཚོང་ལས་གོ་སྐབས་སྐྲུན་པ།ཚོང་ར་དར་རྒྱས་གཏོང་བ་སོགས་ཀྱི་ཐད་ལ་དོན་སྙིང་གལ་ཆེན་ལྡན།མཚོ་སྔོན་གངས་ཅན་སྤྱི་གཉེར་ཁང་གི་རྐང་བདག་ལྷན་ཚོགས་ཀྱི་འགོ་འཛིན་བསོད་ནམས་རྡོ་རྗེས་ངོ་སྤྲོད་བྱས་པ་ལྟར་ན།གངས་ཅན་སྡོད་ཁང་འཛུགས་སྐྲུན་རྒྱུ་ཆས་ཚོང་ར་ཡིས་སློབ་ཆེན་སློབ་མ་ལས་རིགས་གསར་གཏོད་མཁན་ལ་རིན་མེད་དུ་ཚོང་ཁང་མཁོ་འདོན་བྱས་ཏེ།རང་སྒེར་གྱིས་ལས་རིགས་གསར་གཏོད་བྱེད་པར་རྒྱབ་སྐྱོར་བྱེད་རྩིས་ཡོད།དོན་དག་དེ་ནི་སློབ་གསོ་ཅུས་སོགས་འབྲེལ་ཡོད་སྡེག་ཁག་ལ་གྲོས་མོལ་བྱེད་བཞིན་པའི་སྒང་ཡིན་ཟེར།བསོད་ནམས་རྡོ་རྗེ་ཡིས་དོན་དག་དེའི་ཐད་ལ་སྲིད་གཞུང་སྡེ་ཁག་དང་སྤྱི་ཚོགས་ལས་རིགས་ཁག་སོ་སོས་རྒྱབ་སྐྱོར་ཐོབ་པར་རེ་བཞག་བྱས་ཡོད།དེ་ལས་གཞན།གངས་ཅན་སྡོད་ཁང་འཛུགས་སྐྲུན་ཚོང་ར་ཡིས་ད་དུང་མཚོ་ལྷོ་ཁུལ་ཆེད་ལས་ལག་རྩལ་སློབ་གྲྭ་དང་མཉམ་འབྲེལ་བྱས་ཏེ།སློབ་གྲྭ་དེའི་ཐུན་མིན་ལག་རྩལ་ལ་བརྟེན་ནས་རྒྱུ་ཆས་ཚོང་ར་ནས་ཆེད་དུ་བོད་ཀྱི་སྲོལ་རྒྱུན་ཁྱིམ་ཆས་ལག་ཤེས་རྐོ་བཟོ་ཆེད་ཚོང་ཁང་བཙུགས་ཏེ།ཕྱོགས་གཅིག་ནས་སློབ་གྲྭའི་སློབ་མ་དག་ལ་ལག་ལེན་གོ་སྐབས་མཁོ་འདོན་བྱེད་པ་དང་།ཕྱོགས་གཞན་ཞིག་ནས་རང་མི་རིགས་ཀྱི་ཚོང་རྟགས་བཞེངས་བསྐྲུན་བྱས་ཏེ།ཁྱིམ་ཆས་ལས་རིགས་སྔར་ལས་ཕུན་སུམ་ཚོགས་པར་བཏང་ནས།ས་གནས་དེ་གའི་མང་ཚོགས་ཀྱི་དགོས་མཁོ་བསྐང་རྩིས་ཡོད་པ་རེད།